text: Teaterdirektør som Joakim von And
  21 september 2012 kl. 12.26
  Teaterdirektør Søren Møller bliver til Joakim von And i næste nummer af Anders And-bladet. Her er en del af handlingen i en af historierne henlagt til Fredericia.
  Historien er bygget over musicalen Aladdin, som har europapremiere på Fredericia Teater. Fredericia er blevet til Andeby - og Joakim von And vil opføre Aladdin som musical. 
  - Det er en sjov parallel, at Joakim von And sætter en musical op i Andeby. Jeg gør det i virkeligheden - dog uden pengetank. Gid jeg havde sådan en, siger Søren Møller til P4 Trekanten. 
  - Det er en perle af en historie og det er fantastisk at se den gengivet i Anders And, tilføjer han.
  
  Kan sælge
  Aladdin er en Disney-historie. Og historien gør reklame for musicalen. Søren Møller tror, det kan sælge flere billetter. 
  Anders Ands danske udgave har tidligere brugt Kongernes Jelling som ramme til en historien. Også danske personer har været omtalt - under nye navne - i tegneserien. F.eks. Lars Grynte Grismussen og Slibri Lee.
  